1. It-Tazza tad-Dinja ġimgħa ilu waslet fi tmiemha. Ġustament rebaħ l-aħjar pajjiż, Spanja, li pass wara pass, b'determinazzjoni u b'logħob mill-isbaħ waslu biex ħadu t-Tazza magħhom id-dar. Bqajt immeraviljat bil-kwantità ta' ċelebrazzjonijiet li saru fil-belt kapitali Madrid. Niżżlu isimhom fl-istorja tal-ballun u ma hemmx dubju li għandhom biex jiftaħru għall-erba' snin li ġejjin. 2. It-tmiem tal-attività ġiebet magħha vojt f'dawk id-diversi bħali li kienu jħarsu 'l quddiem għall-appuntamenti, anke jekk fl-aħħarnett effettivament ma kienx jirnexxili narahom kollha. Il-prospett tas-sajf u ftit ħin sabiex wieħed ikun jista' jaħseb u jaqra iktar infetaħ. Dan aktar u aktar għax matul din il-ġimgħa l-ħajja parlamentari waqfet għall-"vaganzi" tas-sajf. L-impenn ta' kważi kuljum f'dak il-post għal diversi membri attivi jfisser li l-perjodu jieħu xejriet differenti. 3. Il-partiti tal-ballun, mhux dawk politici, servew diġà s-sajf. Għax għalkemm nies bħali kienu jingħalqu d-dar sabiex isegwu, ħafna oħrajn użaw dan biex joħorġu barra u jaraw il-logħob fil-miftuħ, mal-ħbieb. Kien hemm fil-bidu min beża' li ser ikun hemm nuqqasijiet fit-toroq b'ċelebrazzjonijiet, xorb, daqq ta' ħornijiet u sewqan storbjuż, però (forsi għax l-Ingliżi u t-Taljani ma tantx ibbrillaw) dan kollu ma seħħx. Konna bilgħaqal ħafna, ferm iktar mis-soltu u ma rajniex dak li soltu jseħħ. 4. Però minn dan naħseb li nistgħu ngħidu li d-drawwiet tagħna bħala pajjiż u poplu qegħdin jinbidlu sew. Huwa ċar, u tul dan is-sajf bħal dak ta' qablu ħarġet iktar, li aħna nippreferu noħorġu barra u naljenaw ruħna. Nara u nisma' ferm iktar persuni li matul il-ġimgħa joħorġu jixorbu jew jieklu. Hawn ferm iktar postijiet fejn wieħed imur u hawn varjetà ta' ikel li qiegħed għad-disposizzjoni tal-poplu. Is-sajf qed jara iktar Maltin u Għawdxin ifittxu l-bieb ta' barra. 5. Mhux biss, imma għandek issa parti dejjem ikbar ta' persuni minn pajjiżna li qegħdin ifittxu li f'xi ħin minn dawn ix-xhur isiefru. L-istatistika qed turi li hemm żieda kostanti f'pajjiżi differenti. Il-mezzi ta' komunikazzjoni bl-ajru llum huma strumenti li aħna qegħdin nużaw b'mod qawwi. Dan jidher għax m'għadniex marbuta ma' vjaġġi bejn Londra u Ruma (għalkemm dawn baqgħu destinazzjonijiet popolari), imma espandew għal kull rokna tad-dinja. 6. Għalkemm ma rridx niġġeneralizza u, żgur mhux forsi, li hemm min la joħroġ u wisq anqas isiefru, però għandna oġġettivament naċċettaw li dawn l-opportunitajiet ġodda qegħdin jibdluna. L-impatt tal-ġid ekonomiku fuqna bħala soċjetà qed idawwarna f'soċjetà kompletament differenti. Ma narax li ser ikun hemm xenarju fejn il-pajjiż ser b'xi mod jaċċetta li jmur lura lejn dak li konna snin ilu. 7. Forsi naqsu x-xalati wara l-festi, forsi inqas nies minn qabel qed iqattgħu jiem ħdejn ix-xatt jew fil-bajjiet tagħna, biss xorta nibqgħu pajjiż li huwa marbut ma' ċiklu. Jaħdem kemm jiflaħ fix-xitwa, joħroġ mill-inqas u jinġabar kmieni imma dak ikun qed jagħmlu għax għandu quddiemu dawn il-ġimgħat tas-sajf. Naħseb li din il-kultura, dan il-mod ta' kif infasslu l-ħajja ser jibqa' magħna u jkun żbaljat min jaħseb li jista' jibdelha mil-lum għal għada. Is-sajf dieħel sew u hemm lok għall-mistrieħ u riflessjoni fuq dak li aħna u fejn sejrin. Nawgura s-sajf it-tajjeb lil kulħadd u nittama li ssibu l-ħin sabiex taqraw ktieb tajjeb. Dan l-artikolu kien deher fil-harga tat-18 ta Lulju 2010 tal-Illum.
Is-sajf dieħel sew.